ଜଗତସିଂହପୁର, ଫେବ୍ରୁଆରୀ ୩ (ଲୋକାଲ ୱାୟାର): ଗୋବରୀ ନଦୀରେ ୧୭ ବର୍ଷ ହେଲା ପୋଲ ନିର୍ମାଣ ହୋଇଥିଲେ ବି ଆପ୍ରୋଚ ରୋଡ ତିଆରି ହୋଇନଥିବାରୁ ନାଉଗାଁ ବ୍ଲକର ନୂଆଗାଁ ପଂଚାୟତର ଲୋକେ ଯାତାୟତ କରିବାରେ ସମସ୍ୟା ଭୋଗୁଛନ୍ତି ।
ଜଗତସିଂହପୁରର ପୂର୍ବତନ ସାଂସଦ ସ୍ୱର୍ଗତ ବ୍ରହ୍ମାନନ୍ଦ ପଣ୍ଡା ଗୋବରୀ ନଦୀରେ ପୋଲ ନିର୍ମାଣ ପାଇଁ ସାଂସଦ ପାଣ୍ଠିରୁ ୫.୪୦ ଲକ୍ଷ ଟଙ୍କା ମଞ୍ଜୁର କରିଥିଲେ ।
ଆପ୍ରୋଚ ରୋଡ ତିଆରି ହେଉନଥିବାରୁ ସମସ୍ୟା ହେଉଛି । ଜିଲ୍ଲାପାଳ, ବିଡିଓ ଓ ଅନ୍ୟ ନିର୍ବାଚିତ ପ୍ରତିନିଧିଙ୍କୁ ଏ ସମ୍ପର୍କରେ ଜଣାଇଥିଲେ ବି କିଛି ସୁଫଳ ମିଳିନାହିଁ ।
ଲୋକେ ବାଉଁଶ ସିଡିରେ ପୋଲ ପାର ହେଉଥିବା ବେଳେ ଆପ୍ରୋଚ ରୋଡ ନିର୍ମାଣ ପାଇଁ କୌଣସି ପଦକ୍ଷେପ ନିଆ ନଯିବା ବିସ୍ମିତ କରିଛି । ସେହିପରି ନଳିକୂଳ- କୋଟମାଳ ରାସ୍ତା ମରାମତି ପାଇଁ ଦାବି ହୋଇଛି ।
ଡ୍ରେନେଜ ଡିଭିଜନ ଆପ୍ରୋଚ ରୋଡ ନିର୍ମାଣ କରୁନଥିବା ବେଳେ ପଂଚାୟତ ପାଣ୍ଠି ଏହି କାମରେ ବିନିଯୋଗ ହୋଇପାରିବ ନାହିଁ ବୋଲି ବ୍ୟବସ୍ଥା ଥିବାରୁ ଆମେ ସ୍ଥାନୀୟ ବିଧାୟକଙ୍କୁ ହସ୍ତକ୍ଷେପ କରିବାକୁ ଅନୁରୋଧ କରିଛୁ ।
ତେବେ ସ୍ଥାନୀୟ ବିଧାୟକ ନଳିକୂଳରୁ କୋଟମାଳ ରାସ୍ତା ମରାମତି ପାଇଁ ୭ ଲକ୍ଷ ଟଙ୍କା ମଞ୍ଜୁର କରିଛନ୍ତି ବୋଲି ନୂଆଗାଁ ସରପଂଚ ଅମିନା ସ୍ୱାଇଁ କହିଛନ୍ତି ।
ଆପ୍ରୋଚ ରୋଡ ସମସ୍ୟାର ସମାଧାନ ପାଇଁ ସ୍ଥାନୀୟ ବିଧାୟକ ପ୍ରଶାନ୍ତ ମୁଦୁଲିଙ୍କ ସହ ଆଳୋଚନା ହେବ ବୋଲି ନୂଆଗାଁ ପଂଚାୟତ ସମିତି ଅଧ୍ୟକ୍ଷ ଜଗନ୍ନାଥ ଦାସ କହିଛନ୍ତି ।
